Llevaba muncho ensin facese la compra grande en casa aquel día lluviosu nel entamu de les vacaciones de branu de 1995, porque foi'l casu la tele yera mierda puro, taba fartucu de pasar toles pantalles del SONIC 2 y nun atopaba pelos estantes nobles llibru dalu col que pasar el tiempu que me separaba del güevu con patates frites de la cena. Asina que restolé pelos requexos inferiores. Y siempre me prestaron los llibros de colores vistosos. Ehí ta la mio zuna colos BARCO DE  VAPOR y depués, la coleición d'ANAGRAMA de bolsu. Pues bien, ehí, escondíu ente'l restu de publicaciones oficiales, apaeció un llibru d'un color mariellu fuerte, nuevu, ensin tocar, coles fueyes de papel gordo y una tipografía azul guapísima. El llibru llamábase Asina somos nós, y yera la primer novela d'un puntu de Tinéu llamáu Miguel Rojo, ganadora del premiu Xosefa Xovellanos nel añu 1988.